Kaksi kilpailuehdotusta on valittu jatkoon Lapinlahden sairaala-alueen tulevasta käytöstä järjestetyssä ideakilpailussa.

Lapinlahden kevät -nimisen ehdotuksen mukaan entisen mielisairaalan päärakennukseen sijoittuu hyvinvointipalveluita ja taidegalleria. Alueelle tulisi myös sauna ja meriuimala sekä kasvimaa kaupunkiviljelijöille.

Lapinlahti 360 -ehdotus pitää sisällään muun muassa uudisrakennuksen, jossa olisi energian ja ruuan tuotantoa. Myös tämän ehdotuksen asemapiirroksessa näkyy lahdelle sijoitettu meriuima-allas.

Ehdotukset ovat nyt nähtävissä ja kommentoitavissa verkossa (siirryt toiseen palveluun).

Helsingin kaupunginvaltuuston on määrä päättää ideakilpailun voittajasta ensi vuonna.

Lapinlahden kevät -nimimerkin takana ovat NREP Oy ja Oaklins Merasco Oy, suunnitteluryhmä Ark-byroo Oy, Arkkitehdit Soini & Horto ja Arkkitehtitoimisto OPUS Oy.

Lapinlahti 360 -nimimerkin takana on Y-Säätiö, suunnitteluryhmä Arkkitehtitoimisto Livady Oy, Planetary architecture research studio Oy, Rönkä Consulting, DEMOS Helsinki ja A-Insinöörit Oy.